## Pravilnik o obveznoj evidenciji i dokumentaciji te dostavljanju izvješća u obavljanju veterinarske djelatnosti

### NN 54/1998 (16.4.1998.), Pravilnik o obveznoj evidenciji i dokumentaciji te dostavljanju izvješća u obavljanju veterinarske djelatnosti

# **MINISTARSTVO POLJOPRIVREDE I ŠUMARSTVA**

Na temelju članka 17., članka 85. točke 8., članka 91. točke 7., članka
98. točke 3. i članka 100. Zakona o veterinarstvu ("Narodne novine" br.
70/97) ministar poljoprivrede i šumarstva donosi

## **PRAVILNIK**

### **O OBVEZNOJ EVIDENCIJI I DOKUMENTACIJI TE DOSTAVLJANJU IZVJEŠĆA U OBAVLJANJU VETERINARSKE DJELATNOSTI**

Članak 1.

Ovim se Pravilnikom propisuje oblik, sadržaj i način vođenja jedinstvene
evidencije i dokumentacije te sadržaj, oblik i postupak dostave obveznih
izvješća, u sustavu provedbe mjera zaštite zdravlja životinja i mjera veterinarskog
javnog zdravstva, kao mjera od interesa za Republiku Hrvatsku.

Članak 2.

(1) Veterinarska stanica i veterinarska ambulanta dužna je voditi:

1. ambulantni dnevnik (Obrazac br. 1a);

2. neobvezna preventivna cijepljenja (Obrazac br. 2);

3. dokumentaciju o slanju dijagnostičkog materijala na laboratorijske
pretrage (Obrazac br. 3);

4. reprodukcijsko zdravstvenu karticu, odnosno knjigu umjetnog osjemenjivanja
životinja (Obrasci: UO-1, UO-2, UO-3. i UO-4).

(2) Veterinarska stanica i veterinarska ambulanta dužna je, nadležnom
Veterinarskom uredu i Upravi za veterinarstvo, dostavljati:

1. tromjesečno izvješće o zdravstvenoj zaštiti životinja (Obrazac I-1);

2. tromjesečno izvješće o umjetnom osjemenjivanju (Obrazac I-2);

3. godišnje izvješće o obavljanju veterinarske djelatnosti (Obrazac
I-3).

(3) Veterinarske stanice dostavljaju objedinjena izvješća iz stavka
2. ovoga članka za sve ambulante u sklopu veterinarske stanice.

Članak 3.

(1) Veterinarska stanica i veterinarska ambulanta s javnim ovlastima
dužna je, uz evidenciju, dokumentaciju i dostavu izvješća propisanih člankom
2. ovoga Pravilnika, voditi i sljedeću dokumentaciju i evidenciju:

1. epizootiološki dnevnik (Obrazac br. 1);

2. dokumentaciju o provedbi obveznih mjera za otkrivanje i sprečavanje
zaraznih i nametničkih bolesti i to:

a) cijepljenje pasa protiv bjesnoće - Internacionalna svjedodžba o cijepljenju
pasa (Obrazac 2a);

b) cijepljenje svinja protiv klasične svinjske kuge (Obrazac 2b);

c) tuberkulinizacija (Obrazac 2c);

d) poremećena sekrecija vimena muznih krava (Obrazac 2d);

e) dezinfekcija, dezinsekcija i deratizacija (Obrazac 2e);

f) cijepljenje peradi protiv newcastelske bolesti (Obrazac 2f);

g) cijepljenje goveda i ovaca protiv bedrenice i šuštavca (Obrazac 2g);

h) dijagnostička ispitivanja na brucelozu goveda, ovaca, koza i svinja
(Obrazac 2h);

i) dijagnostička ispitivanja na enzootsku leukozu goveda (Obrazac 2i);

j) dijagnostička ispitivanja kopitara na infekcioznu anemiju (Obrazac
2j);

k) dijagnostička ispitivanja mesa svinja na trihinelozu (Obrazac 2k);

l) dijagnostička ispitivanja na kokošji tifus (Obrazac 21);

m) dijagnostička ispitivanja pčelinjih zajednica na američku i europsku
gnjiloću, nozemozu i varozu (Obrazac 2m);

n) dijagnostička ispitivanja na zarazne i nametničke bolesti riba i
školjaka (Obrazac 2n-1, 2n-2 i 2n-3));

3. dokumentaciju o osobama ugriženim od životinja (Obrazac br. 4);

4. mliječnu knjižicu za muzne krave (Obrazac br 5).

(2) Dokumentaciju i evidenciju iz stavka 1. točke 1. ovoga članka (epizootiološki
dnevnik) vodi ovlaštena veterinarska stanica i ovlaštena samostalna veterinarska
ambulanta, kao jedinstvenu evidenciju i dokumentaciju za jednu ili više
epizootioloških jedinica na kojima se obavljaju povjereni poslovi javnih
ovlasti.

(3) Evidencija i dokumentacija iz članka 2. stavka 1. ovoga Pravilnika,
vodi se pojedinačno za svaku veterinarsku ambulantu u sklopu veterinarske
stanice.

(4) Evidencija i dokumentacija iz članka 2. stavka 1. i članka 3. stavka
1. točke 2., 3. i 4. ovoga Pravilnika vodi se pojedinačno za svaku samostalnu
ovlaštenu veterinarsku ambulantu, odnosno svaku područnu veterinarsku ambulantu
ovlaštene veterinarske stanice.

(5) Evidencija iz stavka 1. točka 4. (Mliječna knjižica za muzne krave
- Obrazac br. 5), vodi se na temelju dokumentacije iz stavka 1. točke 2.
navedene pod c), d), h) i i) ovoga članka i dokumentacije iz članka 2.
stavka 1. točke 3. ovoga Pravilnika. Propisno popunjena i ovjerena "Mliječna
knjižica za muzne krave" je dokaz o provedbi naređenih dijagnostičkih mjera
te se izdaje i vodi na gospodarstvima koja, mlijeko i mliječne proizvode,
stavljaju u promet ili daju na otkup za javnu potrošnju.

Članak 4.

(1) Veterinarska bolnica i klinika dužna je voditi evidenciju i dokumentaciju
iz članka 2. stavka 1. točke 1., 2., i 3. ovoga Pravilnika i to:

1. ambulantni dnevnik (Obrazac br. 1a);

2. druga (neobvezna) preventivna cijepljenja (Obrazac br. 2);

3. dokumentaciju o slanju dijagnostičkog materijala na laboratorijske
pretrage (Obrazac br. 3).

(2) Veterinarska bolnica i klinika dužna je nadležnom Veterinarskom
uredu i Upravi za veterinarstvo dostavljati izvješća iz članka 2. stavka
2. točke 1., 2. i 3. ovoga Pravilnika:

1. tromjesečno izvješće o zdravstvenoj zaštiti životinja (Obrazac I-1);

2. godišnje izvješće o obavljanju veterinarske djelatnosti (Obrazac
I-3).

(3) Veterinarska bolnica i klinika koja obavlja poslove umjetnog osjemenjivanja
životinja dužna je voditi evidenciju i dokumentaciju iz članka 2. stavak
1. točka 4. i dostavljati izvješća iz stavka 2. točka 2. istoga članka,
ovoga Pravilnika.

Članak 5.

Veterinarska bolnica i klinika, koja udovoljava posebno propisanim uvjetima
i obavlja pojedine poslove javnih ovlasti u provedbi mjera za otkrivanje
i sprečavanje zaraznih bolesti (članak 12. Zakona) na temelju rješenja
ravnatelja Uprave za veterinarstvo, uz evidenciju i dokumentaciju iz članka
4., u obavljanju rješenjem povjerenih poslova sukladno vrsti životinja
koje su predmet obavljanja djelatnosti, dužna je voditi i primjerenu propisanu
evidenciju i dokumentaciju iz članka 3. točke 2. pod a), b), c), d), f),
g), h), i), j), l) i n) ovoga Pravilnika. (Obrazac: 2a, 2b, 2c, 2d, 2f,
2g, 2h, 2i, 2j, 2l i 2n).

Članak 6.

(1) Veterinarska služba ustrojena u pravnim osobama koje obavljaju djelatnost
uzgoja stoke i stočarske proizvodnje (u daljnjem tekstu: veterinarska služba)
dužna je voditi evidenciju i dokumentaciju propisanu člankom 2. stavak
1. točka 1., 2. i 3. te dostavljati izvješća iz stavka 2. točke 1. i 3.
ovoga Pravilnika.

(2) Veterinarska služba koja obavlja djelatnost umjetnog osjemenjivanja
životinja, dužna je uz dokumentaciju, evidenciju i izvješća iz stavka 1.
ovoga članka, voditi dokumentaciju i dostavljati izvješća iz članka 2.
stavak 1. točka 4. te dostavljati izvješća iz stavka 2. točka 2. ovoga
Pravilnika.

(3) Veterinarska služba koja udovoljava posebno propisanim uvjetima
i obavlja pojedine poslove u provedbi mjera za otkrivanje i sprečavanje
zaraznih bolesti (članak 12. Zakona) na temelju rješenja ravnatelja Uprave
za veterinarstvo, dužna je u obavljanju rješenjem povjerenih poslova, sukladno
vrsti životinja koje su predmet obavljanja djelatnosti, voditi i primjerenu
propisanu evidenciju i dokumentaciju iz članka 3. točke 2. i 4., ovoga
Pravilnika. (Obrazac: 2b, 2c, 2d, 2f, 2g, 2h, 2i, 2j, 2l i 2n).

Članak 7.

Hrvatski veterinarski institut, ovlašteni laboratoriji Veterinarskog
fakulteta te drugi ovlašteni laboratoriji, koji obavljaju laboratorijske
pretrage dijagnostičkog materijala radi utvrđivanja uzročnika zaraznih
bolesti životinja i provode sustavno praćenje zaraznih bolesti - monitoring,
dužni su voditi dokumentaciju:

1. o izvršenim laboratorijskim pretragama (Obrazac br. 6);

2. o ustanovljenim zaraznim bolestima životinja (Obrazac br. 7) i dostavljati
Upravi za veterinarstvo Godišnje izvješće o laboratorijskoj dijagnostici
i sustavnom praćenju zaraznih bolesti životinja.

Članak 8.

(1) Ambulanta privatne veterinarske prakse dužna je voditi evidenciju
i dokumentaciju o obavljanju veterinarske djelatnosti i to:

1. ambulantni dnevnik (Obrazac br. 1a);

2. neobvezna preventivna cijepljenja (Obrazac br. 2);

3. dokumentaciju o slanju dijagnostičkog materijala na laboratorijske
pretrage (Obrazac br. 3).

(2) Veterinarska ambulanta privatne prakse koja obavlja poslove umjetnog
osjemenjivanja životinja dužna je voditi evidenciju i dokumentaciju iz
članka 2. stavak 1. točka 4. i dostavljati izvješće iz stavka 2. točka
2., (Obrazac I-2) ovoga Pravilnika.

(3) Veterinarska ambulanta privatne prakse koja udovoljava posebno propisanim
uvjetima i obavlja pojedine poslove javnih ovlasti u provedbi mjera za
otkrivanje i sprečavanje zaraznih bolesti (članak 12. Zakona) na temelju
rješenja ravnatelja Uprave za veterinarstvo, u obavljanju rješenjem povjerenih
poslova javnih ovlasti sukladno vrsti životinja koje su predmet djelatnosti,
dužna je voditi i primjerenu propisanu evidenciju i dokumentaciju iz članka
3. stavak 1. točke 2., 3. i 4., ovoga Pravilnika.

(4) Veterinarska ambulanta privatne prakse iz stavka 3. ovoga članka
dužna je nadležnom Veterinarskom uredu dostavljati mjesečni iskaz (Obrazac
br. 8) za obavljene poslove iz stavka 3. ovoga članka.

(5) Veterinarska ambulanta privatne prakse dužna je nadležnom Veterinarskom
uredu i Upravi za veterinarstvo, dostavljati:

1. tromjesečno izvješće o zdravstvenoj zaštiti životinja (Obrazac I-1);

2. godišnje izvješće o obavljanju veterinarske djelatnosti (Obrazac
I-3).

Članak 9.

(1) Ambulantni dnevnik u obliku knjige (Obrazac br. 1a) sadrži kronološkim
slijedom za svaku godinu, podatke o obavljanju zdravstvene zaštite životinja
i to o: rednom broju intervencije, imenu i adresi vlasnika - posjednika
životinje, vrsti, imenu, kategoriji, opisu i identifikacijskoj oznaci životinje,
vrsti pregleda - nalazu, dijagnozi, terapijskom postupku - zahvatu, preventivnoj
ili dijagnostičkoj mjeri, primijenjenim lijekovima i drugim sredstvima
te utrošenom materijalu, utrošenom radnom vremenu, uzimanju materijala
za laboratorijsku pretragu, rezultatu i nalazu laboratorijske pretrage
te cijeni usluge, poreznoj stopi i ukupnoj cijeni usluge.

(2) Ambulantni dnevnik (Obrazac 1a) može se voditi i u sklopu posebnog
računalnog programa (odgovarajućeg software-a) s mogućnošću svakodnevnog
pregleda i ispisa svih podataka u skladu s obveznim sadržajem obrasca iz
stavka 1. ovoga članka. Mehanički-tekstualni ispis ambulantnog dnevnika
u sustavu računalne obrade podataka mora se obaviti najmanje jednom mjesečno
po istjeku mjesečnog razdoblja.

(3) Ambulantni dnevnik može se voditi i u obliku, ovim Pravilnikom propisane,
Priznanice o izvršenoj veterinarskoj usluzi - Izvod iz ambulantnog dnevnika,
(Obrazac 1ad), koja uz obvezne računovodstveno-financijske podatke, sadrži
i sve stručno relevantne podatke iz stavka 1. ovoga članka. Jedan primjerak
Priznanice o izvršenoj veterinarskoj usluzi - Izvod iz ambulantnog dnevnika,
(Obrazac 1ad), mora se svakodnevno kronološkim slijedom odlagati u veterinarskoj
ambulanti te mjesečno na primjereni način uvezati u obliku pregledne knjige
- registra.

Članak 10.

(1) Evidencija i dokumentacija iz članka 3. stavak 1. točka 2. pod a)
(Obrazac 2a) vodi se u obliku predviđenog, u obliku kartoteke-upisnika,
pohranjenog dijela obrasca Internacionalne svjedodžbe o cijepljenju pasa
i mačaka.

(2) Evidencija i dokumentacija iz članka 2. stavak 1. točka 1., 2. i
3. i članka 3. stavak 1. točka 1. i točka 2. pod b), c), d), e), f), g),
h), i), j), k), m), n) i točke 3. ovoga Pravilnika vodi se u obliku knjige
propisanog obrasca označenih stranica ili u obliku, sadržajno istovjetnog,
obrasca primjerenog programa za računalnu obradu, otiskanog na kraju mjesečnog
razdoblja i prikladno uvezanog u obliku knjige označenih stranica.

(3) Evidencija iz članka 2. stavak 1. točka 4. Reprodukcijsko zdravstvena
kartica (Obrazac UO-1, UO-2 i UO-4) vodi se u dva primjerka, od kojih se
jedan predaje i vodi kod korisnika usluge, a drugi primjerak vodi u obliku
kartoteke pri pravnoj ili fizičkoj osobi koja obavlja poslove umjetnog
osjemenjivanja.

1. U slučaju korištenja primjerenog programa za računalnu obradu podataka
umjetnog osjemenjivanja goveda, izdaje se i vodi samo jedan primjerak Obrasca
UO-1 kod korisnika usluge ili se, u cilju vođenja podataka, uz narečeni
obrazac prilažu i čuvaju posebni obrasci "Priznanice - reprodukcijsko zdravstvene
kartice za goveda" (Obrazac br. 9) prikladan za računalnu obradu.

2. Obrazac UO-3 za umjetno osjemenjivanje krmača vodi se u obliku propisane
knjige ili primjerenog računalnog programa s ispisom istovjetnog sadržaja
obrasca.

Članak 11.

(1) Tromjesečno izvješće o zdravstvenoj zaštiti životinja (Obrazac I-1)
sadrži podatke o:

- pregledu, liječenju i drugim veterinarskim zahvatima na životinjama;

- preventivnom cijepljenju životinja;

- liječenju životinja od nametničkih bolesti;

- izvršenim dijagnostičkim pregledima;

- izvršenim poslovima dezinfekcije, dezinsekcije i deratizacije;

- uginulim životinjama i životinjama podvrgnutim eutanaziji.

(2) Veterinarske organizacije iz članka 2., 3., 4. i 5. ovoga Pravilnika,
Veterinarska služba (članak 6) i privatna veterinarska praksa (članak 8)
dužni su dostavljati izvješće iz stavka 1. ovoga članka, za proteklo tromjesečje
do 15. u sljedećem mjesecu nadležnom Veterinarskom uredu županije, odnosno
Veterinarskom uredu Grada Zagreba.

(3) Veterinarski ured županije, odnosno Grada Zagreba dužan je obraditi
dostavljena tromjesečna izvješća s područja svoje nadležnosti te do 30.
u mjesecu, na obrascu iz članka 2. stavka 2. točke 1. dostaviti skupno
tromjesečno izvješće za područje županije, odnosno Grad Zagreb, Upravi
za veterinarstvo.

Članak 12.

(1) Tromjesečno izvješće o umjetnom osjemenjivanju (Obrazac I-2) sadrži
podatke o:

- umjetnom osjemenjivanju krava i junica sa iskazom rezultata uspješnosti
osjemenjivanja za pojedine bikove, organizacione jedinice i ukupne plotkinje
po sustavu nevraćanja od 90 dana (NON RETURN-rezultat);

- umjetnom osjemenjivanju krava i junica sa ukupnim iskazom rezultata
uspješnosti osjemenjivanja prema INDEXU OSJEMENJIVANJA;

- broju ukupno osjemenjenih, stvarno gravidnih, i oteljenih plotkinja,
prosječnom servis periodu steonih krava, broju pobačaja i broju plotkinja
sa retencijom (zaostalom posteljicom) - narečene podatke iskazuje isključivo
veterinarska služba;

- o broju umjetno osjemenjenih kobila, svinja, ovaca i koza.

(2) Veterinarske organizacije iz članka 2., 3. i 4. stavak 3., Veterinarska
služba iz članka 6. stavak 2. i ambulante privatne veterinarske prakse
iz članka 8. stavak 2., ovoga Pravilnika, dužne su izvješće iz stavka 1.
ovoga članka za prethodno proteklo tromjesečje, dostaviti nadležnom Veterinarskom
uredu županije, odnosno Grada Zagreba, do 25. dana sljedećeg mjeseca, odnosno
za 115 dana nakon istjeka zadnjeg mjeseca iskazanog u tromjesečnom izvješću.

(3) Veterinarski ured županije, odnosno Grada Zagreba dužan je evidentirati
iskazane rezultate prema sustavu nevraćanja ("NR") i indeksu osjemenjivanja
("IO"), po organizacijama, veterinarskoj službi i privatnoj praksi s područja
svoje nadležnosti (Iskaz rezultata umjetnog osjemenjivanja - Obrazac br.
10) te do 30. u izvještajnom mjesecu dostaviti jedan primjerak izvješća
Upravi za veterinarstvo, a po istjeku istoga roka, dostaviti primljena
pojedinačna tromjesečna izvješća o umjetnom osjemenjivanju s područja svoje
nadležnosti, Centru za reprodukciju u stočarstvu Hrvatske - Zagreb, na
daljnju obradu.

(4) Centar za reprodukciju u stočarstvu Hrvatske dužan je Upravi za
veterinarstvo dostaviti skupne rezultate obrađenih tromjesečnih izvještaja
o umjetnom osjemenjivanju iskazane prema "NR" i "IO" po pojedinim bikovima
i organizacijama po istjeku 25 dana od roka dostave izvješća iz stavka
3. ovoga članka.

Članak 13.

(1) Godišnje izvješće o obavljanju veterinarske djelatnosti (Obrazac
I-3) sadrži podatke o veterinarskim organizacijama, veterinarskoj službi
i privatnoj veterinarskoj praksi, broju i stručnoj spremi veterinarskih
i drugih djelatnika, podatke o obavljanju inspekcijskog nadzora, broju
i stručnoj spremi ovlaštenih veterinara i veterinarskih inspektora, podatke
o obavljanju inspekcijskog nadzora i veterinarsko-zdravstvenih pregleda
u proizvodnji i prometu životinja i proizvoda životinjskog podrijetla,
objektima pod nadzorom veterinarske inspekcije, podatke o radu ovlaštenih
i drugih veterinarskih laboratorija i o laboratorijskoj dijagnostici te
sadrži skupne podatke iz tromjesečnih izvješća o obavljanju zdravstvene
zaštite životinja i umjetnog osjemenjivanja životinja.

(2) Veterinarske organizacije iz članka 2., 3., 4. i 5. ovoga Pravilnika,
Veterinarska služba (članak 6) i privatna veterinarska praksa (članak 8)
dužni su dostavljati godišnje izvješće iz stavka 1. ovoga članka, do 31.
siječnja nadležnom Veterinarskom uredu županije odnosno Grada Zagreba.

(3) Pravne i fizičke osobe iz stavka 2. ovoga članka, kao i nadležna
tijela državne uprave, popunjavaju samo odgovarajuće, predviđene i posebno
označene dijelove obrazaca godišnjeg izvješća o obavljanju veterinarske
djelatnosti.

(4) Veterinarski ured županije odnosno Grada Zagreba dužan je obraditi
pojedina izvješća te skupno godišnje izvješće za proteklu godinu, dopunjeno
s odgovarajućim podacima o radu Veterinarskog ureda i provođenju inspekcijskog
nadzora, dostaviti Upravi za veterinarstvo do 10. veljače sljedeće godine.

Članak 14.

Hrvatski veterinarski institut te ovlašteni veterinarski laboratoriji
i drugi veterinarski laboratoriji dužni su dostaviti godišnje izvješće
o laboratorijskoj dijagnostici i sustavnom praćenju-monitoringu za proteklu
godinu do 25. veljače sljedeće godine Upravi za veterinarstvo.

Članak 15.

(1) Obrasci obvezne evidencije i dokumentacije te obrasci propisanih
izvješća iz članka 2. stavak 1. i 2., članka 3. stavak 1., članka 7. točka
1. i 2., članka 8. stavak 4., članka 9. stavak 3. i članka 10. stavak 3.
točka 1., tiskani su uz ovaj Pravilnik i čine njegov sastavni dio.

(2) Sva ili pojedina obvezna evidencija i dokumentacija iz stavka 1.
ovoga članka može se voditi pomoću odgovarajućeg "software-a", odnosno
u obliku primjerenih programa za računalnu (kompjutorsku) obradu s mogućnošću
vođenja svih podataka te dobivanja ispisa u obliku propisanih obrazaca
evidencije, dokumentacije i propisanih izvješća. Mehanički otiskani ispis
propisanih obrazaca evidencija i dokumentacije odgovarajućih oznaka mora
se obavljati najmanje jednom mjesečno, a tromjesečnih i godišnjih izvješća
u propisanim rokovima.

(3) Evidencija i dokumentacija u obliku i rokovima iz stavka 2. ovoga
članka mora se odlagati i čuvati, kronološki složena, uvezana u obliku
posebnih knjiga-registratora.

Članak 16.

Stupanjem na snagu ovoga Pravilnika prestaje važiti Pravilnik o vođenju
dokumentacije i evidencije te dostavljanja izvještaja o obavljanju veterinarske
djelatnosti ("Narodne novine" br. 4/86).

Članak 17.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 322-01/98-01/116
Urbroj: 525-01-98-1
Zagreb, 28. siječnja 1998.

Ministar
poljoprivrede i šumarstva
**mr. Zlatko Dominiković,** v. r.

![](dodatni/370546.gif)
![](dodatni/370547.gif)
![](dodatni/370548.gif)
![](dodatni/370549.gif)
![](dodatni/370550.gif)
![](dodatni/370551.gif)
![](dodatni/370552.gif)
![](dodatni/370553.gif)
![](dodatni/370554.gif)
![](dodatni/370555.gif)
![](dodatni/370556.gif)
![](dodatni/370557.gif)
![](dodatni/370558.gif)
![](dodatni/370559.gif)

Pravilnik, NN 54/1998-683